In nomine sanctæ  indiuiduæ Trinitatis, Patris,  Filij,  Spiritus sancti. RIQVINVS Dei gratia Prouisor Tullensium, PONTIO Abbati Cluniacensi, eiusque successoribus regulariter promouendis in perpetuum. Apostolicæ dignitatis sublimitas tanto propensiori studio a cunctis est fidelibus incessanter honoranda, quanto constat euidentius quoniam eorum meritis  doctrina, vt Sol  Luna sancta refulget Ecclesia, quæ fundata super petrā hæreticæ prauitatis irritamenta respuit, nec recipit blandimenta. Cum igitur omnibus, quos Rex cœlestis regni,  gloriæ suæ consortes instituit, piæ deuotionis sit adhibendum studium; instantius tamen ei præcordialis desiderij licet vigilanter impendere famulatum, cui Deus Ecclesiæ sanguine suo redemptæ specialiter constituit principatum, qui post Deum custos gregis  pastor extat ouium, ianitor cœli,  Princeps Apostolorum. Denique beati Petri nomine  titulo triumphaliter insignita, sub prærogatiua religionis fulget incomparabiliter sancta Cluniacensis Ecclesia: quæ clausis  depressis oculis carnalibus, feruore spirituali docet inhianter contemplari cœlestia, quæ summi Patrisfamilias, vt vere dicā, vniuersalis Domus est,  Curia in qua Deo sacra laudum resultant præconia. Ab hac siquidem felici turma,  inexpugnabili exercitu, Ierusalem superna agmina sibi assumit purpurea, quæ super thronos iudicantium ordinum residendo gestant florentia serta. Felix satis  beata deuotio tam celeberrimæ cōgregationis,  Ecclesiæ obsequiis,  cultui fideliter inseruire. Cuius ego, licet indignus, beneficij  orationum exequutor  particeps cupiens existere, hanc pro modulo meo necessariis ampliare sumptibus,  quæ in nostra Diocesi possidebant tenore Canonico proposui stabilire. Ad perpetuam itaque Monasterij tui pacem, Ponti in Christo dilectissime fili, manifestamus posterorum notitiæ determinationem causæ Frodoni Cellæ nostris temporibus definitæ. Abbas denique Mediani Monasterij Bertricus nomine in generali Synodo nostram censuram adiens querimoniam mouit super Wicardo Priore Frondonensis Cellæ, asserens quoniam Odoinus vir illustris sancto Petro Mediani Monasterij coram liberis testibus de Cella illa donum  inuestituram fecisset; sed facta postmodum retractatione, Cluniacensis Ecclesia eam inrationabiliter, etiam præsumptuose inuasisset. Præfatus siquidem Odoinus ibidem tunc præsens hoc omnimodis denegauit, etiam se numquam Ecclesiæ Mediani Monasterij inde donationem fecisse, productis liberalibus testibus iurare proposuit. Prior autem vsus prudentiori consilio, Abbatem suum, vt res exigebat, super hoc consulturus, vsque ad proximam Synodum inducias petiit, quas cum prolixitate itineris, tum remotione Abbatis, vsque ad tertiam synodum, ingruente rei difficultate protraxit. Tandem igitur in medio totius synodalis Conuentus, protulit chartam felicis prædecessoris nostri piæ memoriæ Pibonis sigillo insignitam, in qua continebatur, quod per manum prædicti Pontificis domnus Odoinus de Cella Frondonensi, etiam omnibus appenditiis suis, sancto Petro Cluniacensi liberaliter donationem fecisset,  etiam Abbas Cluniacensis iam fere per XXX. annos sub sua dispositione quiete possedisset. Super hoc  ipse Odoinus vltimo se constanter intulit,  hæc ita se habere, adhibitis sex liberalibus testibus iureiurando probauit. Tam euidenti ratione, tam probabili discussione Abbas Mediani Monasterij vana spe frustratus recessit. Prior vero Cluniacensis, quod nostri erat officij super hoc fieri postulauit. Banno ergo Dei  nostro, auctoritate etiam Pontificali sancimus,  interdicimus, ne aliquis deinceps Ecclesiæ Cluniacensi pro Cella Frodonensi calumniam moueat: alioquin maledictionem extremæ districtionis in anima sua inueniat, nec habeat partem in sorte electorum Dei, nisi digne satisfaciens resipiscat. Tibi autem  omnibus tuis in suo sancto seruitio concedat diuina miseratio perseuerantiam propositi salutaris: detque Dominus faciem vestram vt adamantem  silicem, vt cum magna libertate possitis obiurgare domum exasperantem. Ad excludendam itaque omnem imposterum controuersiam, fieri decreuimus huius descriptionis paginam, quam sigillo nostro legitime confirmantes, signis  testimonio nostrorum fidelium tradidimus roborandam. Signum Riquini Episcopi. S. Theomari Abbatis S. Mansueti. S. Vindrici Abbatis. S. Apri. S. Stephani Primicerij. S. Berengarij Decani. S. Hugonis Archid. S. Gotberti Archid.  Cantoris. S. Odoini. S. Theoderici de S. Hilario. S. Theoderici de Caluo-monte. S. Equini de Barbani-villa. S. Girardi de Blanteriis. S. Adelini de Girancort. S. Galteri de Caluo-monte. S. Galteri  Theoderici fratris eius de Vinricort. Acta sunt hæc Tulli in Synodo generali, in maiori Ecclesia S. Protomartyris Stephani, anno ab Incarnatione Domini MCXI. ordinationis vero nostræ IIII. Indictione IV. epacta IX. concurrente VI. imperante Henrico IV. regnante Domino nostro Iesu Christo feliciter, Amen.